Þingræður haldnar á Alþingi Íslendinga

Bréf hafa borist frá hv. 5. þm. Norðvest., Einari K. Guðfinnssyni, og hv. 3. þm. Suðurk., Sigurði Inga Jóhannssyni, um að þeir geti ekki sótt þingfundi á næstunni. Í dag taka því sæti varamenn þeirra, þau Eyrún Ingibjörg Sigþórsdóttir og Birgir Þórarinsson.

Til svara eru fjármála- og efnahagsráðherra, utanríkisráðherra og atvinnuvega- og nýsköpunarráðherra.

Virðulegi forseti. Nýlega féll dómur í Hæstarétti út af gengislánum og var þá dæmt um annað en það sem tekist hefur verið á um fram til þessa. Það var sem sé ekki tekist á um gengislánatrygginguna heldur um það hvort taka ætti tillit til þess að greitt væri inn á höfuðstól og hvort heimilt væri að hafa vexti afturvirka. Sem betur fer fyrir lántakendur þessa lands féll dómur þannig að það er tekið tillit til höfuðstólsgreiðslna og sömuleiðis var bannað að reikna vexti afturvirkt. Það er alveg ljóst að lagasetning ríkisstjórnarinnar og framganga eftirlitsstofnana hefur verið til þess að vernda fjármálastofnanir. Þeir sem urðu fyrir barðinu á því eru lántakendur. Þá er ég ekki bara að vísa í svokölluð Árna Páls-lög sem eru auðvitað lög hæstv. ríkisstjórnar, heldur er ég líka að vísa í aðgerðaleysi eftirlitsstofnana þegar bent var á þessa hluti. Í ofanálag hefur ríkisstjórnin komið í veg fyrir að frumvarp um flýtimeðferð á erlendum lánum næði fram að ganga. Hún hefur sömuleiðis stoppað það að frumvörp þessu tengd sem hefðu komið lántakendum vel færu í gegn. Á þessum tíma hafa heimilin orðið fyrir miklum skaða og fólk, þá sérstaklega smærri atvinnurekendur, misst fyrirtæki sín vegna þess að ekki var rétt reiknað. Mér finnst rétt að hæstv. ráðherra gefi fólki skýringar á því af hverju svona var gengið fram og skýri það núna hvað ríkisstjórnin muni gera til að auðvelda þessu fólki og bæta fyrir þann skaða sem orðið hefur.

Virðulegi forseti. Það var ekki auðveld staða sem blasti hér við þegar þessi ríkisstjórn tók við og það hefur tekið nokkurn tíma að greiða úr öllum þeim vanda sem hrunið olli í samfélagi okkar. Árið 2010 þegar þau lög voru sett sem vísað er til hér um meðferð gengislánanna hafði verið mikil óvissa um gengislánin í töluverðan tíma. Þau voru líka ólík að samsetningu og það sem reynt var að gera með þessum lögum þarna í lok árs 2010 var að eyða óvissu, láta jafnt gilda fyrir alla, líka þá aðila sem höfðu fengið þann dóm að þeirra erlendu lán væru lögleg, og sömuleiðis að komast að einhverri niðurstöðu um það hvar höfuðstóll þessara lána ætti að standa. Niðurstaðan þá varð sú að fara þá leið að láta vexti Seðlabankans gilda sem þýddi um 150 milljarða lækkun skulda á þeim tíma. Núna hefur dómur fallið þannig að þetta mun fara enn neðar og ég geri ráð fyrir að fjármálastofnanirnar séu núna í óðaönn að reikna þessi lán. Þetta var um þennan hluta. Ég hafna líka þeirri söguskoðun hv. þingmanns að hér hafi ekkert verið gert fyrir heimilin og fyrirtækin. Þegar tölurnar eru skoðaðar sést að skuldasöfnun heimilanna minnkar og skuldastaða heimilanna lækkar. Skuldastaða fyrirtækja er líka að lagast þannig að í öllum opinberum tölum sjáum við skýrt að fyrirtækjum í vanda er að fækka. Vissulega eigum við eftir að ná til margra enn þá en leiðangrinum er ekki lokið og sem betur fer er þessi þróun að fara í rétta átt á öllum sviðum.

Virðulegi forseti. Við erum ekki að hefja þessa umræðu núna og ég ráðlegg hæstv. ráðherrum að vera ekki að segja frá því að Árna Páls-lögin hafi átt að eyða óvissu. Það er í besta falli tragíkómískt. Við erum að tala um að leiðréttingarnar hafi orðið vegna þess að dómstólar dæmdu lánin ólögmæt. Það sem er búið að flækja málið og gera það erfiðara eru aðgerðir og aðgerðaleysi ríkisstjórnarinnar. Því miður eru fjármálafyrirtækin ekkert í óðaönn að reikna núna. Þau ætla að láta reyna á rétt sinn. Ég vek athygli á því að ríkisstjórnin kom í veg fyrir að hér yrði afgreitt frumvarp um flýtimeðferð á gengislánum. Ríkisstjórnin sagði: Við munum sjá hér niðurstöður. Hún sagði að þetta yrði búið á haustmánuðum. Það er alrangt, það er ekkert að gerast. Ríkisstjórnin vildi heldur ekki taka fyrir og afgreiða mál sem sneri nákvæmlega að endurútreikningi á þessum málum. Ríkisstjórnin hefur ekki gert neitt til að hjálpa til, þvert á móti, og ég legg til 

Virðulegi forseti. Þessi ríkisstjórn hefur þurft að grípa til fjölmargra aðgerða til að koma til móts við heimili og fyrirtæki í landinu og vissulega hafa margar þeirra skilað þónokkrum árangri. Að minnsta kosti sýnir heildarniðurstaðan okkur að í júní á þessu ári var staða útlána hjá þremur stærstu viðskiptabönkunum hér á landi til fyrirtækja þannig að um 20% eru í vanskilum. Í desember 2009 var talan 49%. Þessu miðar í rétta átt. Vanskilum heimila fækkar sömuleiðis og skuldastaðan er að lagast þannig að okkur miðar í rétta átt. Það er ekki hægt að mála hlutina upp eins og hv. þingmaður gerir. Það sýna tölurnar einfaldlega. Virðulegi forseti. Það þýðir ekki að engin verk séu óunnin á þessu sviði, svo sannarlega ekki. Það er fjölmargt sem við þurfum að fara í á þessu þingi í vetur og á næstu þingum til að tryggja að atvinnulífið hér í landi 

Virðulegi forseti. Í síðustu viku var rætt um málefni Fjölbrautaskóla Suðurnesja. Samkvæmt fjárlagafrumvarpinu vantar um 70 millj. kr. upp á að endar nái saman í rekstri skólans. Málið er alvarlegt eins og komið hefur fram og ef ekkert verður að gert þarf að segja upp starfsfólki og fækka nemendum. Hv. þm. Oddný G. Harðardóttir gat þess hér að um væri að ræða tæknilegt álitamál milli skólans og ráðuneytisins. Ég tel að hér sé um tæknileg mistök ráðuneytisins að ræða. Kjarni málsins er þessi: Fjölbrautaskóli Suðurnesja er vel rekinn skóli og það veit hv. þingmaður. Skólinn hefur hins vegar ekki fengið eðlilega hækkun á fjárveitingum milli ára eins og aðrir framhaldsskólar. Hækkun milli ára 2011 og 2012 nam 3,9%. Á sama tíma var meðaltalshækkun annarra framhaldsskóla um 8%. Hvers vegna nær Fjölbrautaskóli Suðurnesja ekki þessu meðaltali? Þetta skýtur skökku við, sérstaklega í ljósi fyrri yfirlýsinga ríkisstjórnarinnar á frægum fundi um borð í víkingaskipi um að rekstur menntastofnana á Suðurnesjum yrði tryggður. Það verður tæpast sagt að ríkisstjórnin hafi reynst víkingar í verki í þessu máli frekar en mörgum öðrum er varða Suðurnesin. Því spyr ég: Mun hæstv. fjármálaráðherra sjá til þess að Fjölbrautaskóli Suðurnesja fái sömu eðlilegu hækkun á fjárveitingum milli ára og aðrir framhaldsskólar þannig að skólinn standi ekki í sömu sporum að ári liðnu?

Virðulegi forseti. Ef ég man það rétt er að koma hækkun til Fjölbrautaskóla Suðurnesja á næsta ári, þ.e. í gegnum fjárlagafrumvarpið. Það er síðan verið að fjalla um reiknilíkanið og áhrif þess á starfsemi Fjölbrautaskóla Suðurnesja í menntamálaráðuneytinu og sjálfsagt að bíða eftir niðurstöðunni úr þeirri vinnu. En auðvitað á að vera jafnræði meðal skóla og við vinnum að því að tryggja að svo sé. Séu einhverjir skavankar á því hljóta menn að horfa til þess að jafna þá stöðu og ég veit ekki betur en verið sé að vinna að þessum útfærslum á reiknilíkaninu þannig að vonandi nær þá saman um það hvernig þessum hlutum beri að haga í framtíðinni.

Virðulegi forseti. Ég þakka hæstv. ráðherra svörin en vil aðeins bæta við um reiknilíkanið. Fyrst vil ég segja að Fjölbrautaskóli Suðurnesja er stór vinnustaður með yfir 100 starfsmenn og 1.100 nemendur, vinnustaður á svæði sem skiptir gríðarlega miklu máli, svæði sem hefur átt við erfiðleika að stríða. Skólinn hefur verið að þróa nýjar leiðir til að vinna gegn brottfalli nemenda sem er mjög göfugt markmið og ákaflega mikilvægt. Ráðuneytið veitti svokallaðan þróunarstyrk í þessa vinnu en hefur hins vegar ekki veitt peninga til að hægt sé að hrinda þessu í framkvæmd og það skýtur skökku við. Að lokum bið ég hæstv. ráðherra að leysa þetta mál og mér heyrist að hún sé öll af vilja gerð hvað það varðar þannig að það verði gert okkur öllum til sóma.

Virðulegi forseti. Ég minni á að reiknilíkanið sjálft er til umfjöllunar á vegum menntamálaráðuneytisins þar sem það á heima en við komum ekki að því beint. Ég tek þó undir með hv. þingmanni, það skiptir máli að við beinum sjónum okkar að Suðurnesjum og gerum vel í því að byggja þar upp atvinnu, byggja þar upp líka og hækka menntunarstigið og tryggja gott aðgengi að menntun og líka að reyna að vinna á brottfallinu. Það er þá kannski jákvætt að horfa til þess að vonandi fáum við fleiri tækifæri til þess með nýjum framhaldsskólalögum sem munu taka gildi 2015, ef ég man rétt, og það er óskandi að allt þetta leggist með okkur í því að tryggja að á Suðurnesjum fái menn góða menntun og líka fjölbreytt og góð atvinnutækifæri.

Virðulegi forseti. Það hefur verið góður gangur í ferðaþjónustunni á undanförnum árum og ánægjulegt að sjá hvað greinin hefur dafnað. Það hefur gerst með samstilltu átaki allra aðila, greinin hefur farið í mikið markaðsstarf og hið opinbera hefur komið að ákveðinni eflingu á því sviði og tekið þátt. Það var því sem köld vatnsgusa framan í greinina, þennan vaxtarbrodd, þegar fjárlagafrumvarpið birtist á haustdögum og gert ráð fyrir að leggja í aukna skattheimtu á greinina. Það er svo sem í samræmi við aðrar hugmyndir ríkisstjórnarinnar sem eru ansi snauðar þegar kemur að því að efla atvinnulífið í landinu og hafa mikið meira staðið til þess að lama það frekar en hitt. Greinin brást að sjálfsögðu við með mikilli gagnrýni, þetta kom þeim aðilum mjög á óvart. Ekki stóð á svörunum frá ríkisstjórninni en þó jafnloðnum og oftast vill verða í þessum málum: Við ætlum að setjast niður með ykkur og leysa þetta mál. Skattahækkun hafði verið boðuð en svo átti að setjast niður og leysa málið. Og hvernig? Annaðhvort á skattahækkunin að verða að veruleika eða ekki. Það hefur hvorki gengið né rekið í þessu máli og greinin býr við gríðarlega mikla óvissu. Framkvæmdir eru í uppnámi. Það hefur komið ítrekað fram að víða um land er verið að draga úr framkvæmdum vegna skattheimtunnar og þeirrar óvissu sem ríkir. Það voru og eru ákveðnar vonir bundnar við nýjan mann eða nýja konu í stól fjármálaráðherra, konu sem hefur góða þekkingu á þessum atvinnurekstri frá setu sinni í iðnaðarráðuneytinu áður. Mig langar til að heyra frá hæstv. ráðherra hvaða skilaboð hún hefur til greinarinnar. Hvað er að gerast í þessum málum? Hefur hún einhver skilaboð að færa til þessa fólks sem bíður nú í ofvæni með verðskrár sínar 

Virðulegi forseti. Það er satt sem hv. þingmaður segir, hér hefur verið mikill uppgangur í ferðaþjónustu á undanförnum árum. Ég vil meina að aðgerðir þessarar ríkisstjórnar séu ekki síst ástæðan fyrir því þar sem mikið hefur verið lagt til til að efla ferðaþjónustuna. Við erum í markvissri markaðssókn með ferðaþjónustunni, það er verið að byggja upp þróunarsjóði og framkvæmdasjóði og fleira svo að við getum farið að byggja upp ferðamannastaði. Það hefur miklu verið kostað til til að ferðaþjónustan geti dafnað hér á landi. Varðandi þá skattheimtu sem hv. þingmaður nefnir er rétt að í fjárlagafrumvarpinu er gert ráð fyrir tekjum af henni upp á 2,6 milljarða. Við erum að fara yfir þetta núna í ráðuneytinu. Við höfum heyrt vel hvað fólk er að segja og forveri minn í starfi fjármála- og efnahagsráðherra setti á laggirnar vinnuhóp eða nefnd sem er að fara yfir málið og ég á von á að niðurstaða í því verði kynnt alveg á næstunni. Meira ætla ég ekki að segja um málið að svo stöddu annað en að við erum að skoða þetta. Það skiptir máli, virðulegi forseti, að við skilum fjárlögum þar sem skuldasöfnun ríkissjóðs er stöðvuð, að fjárlögin tryggi að við stöðvum skuldasöfnunina þannig að við getum farið að greiða niður skuldir okkar. Það er mikið atriði. Virðulegi forseti. Þessi skattheimta hefur verið gagnrýnd frá mörgum hliðum. Við höfum heyrt alla þá gagnrýni og erum að skoða málið vandlega með hana til hliðsjónar.

Virðulegi forseti. Það var ekki mikið á þessu að græða. Þetta er í fullu samræmi við önnur svör sem atvinnulífið fær, loðin og óljós. Við erum búin að setja saman nefnd. - Er þetta ekki kunnuglegt? Við erum að fara yfir málið.  Ég vona bara að hæstv. ráðherra geti komið hér upp og sagt, ef hún hefur trú á því 

Forseti beinir þeim tilmælum til hv. þingmanna að virða þann ræðutíma sem þeim er úthlutað.

Virðulegi forseti. Nú veit ég ekki hvort hv. þingmaður hefur eitthvað rætt það við ferðaþjónustuna að hugsanlega kæmi til greina að hætta með þau verkefni sem ríkið tekur þátt í með greininni í staðinn fyrir þennan skatt. Ég held að hann ætti að ræða við ferðaþjónustuna hvort hún sé tilbúin til þess.  Eins og ég sagði áðan er verið að skoða málið, við höfum heyrt alla þessa gagnrýni, við erum að fara vandlega yfir hana og niðurstaða í málinu mun líta dagsins ljós innan tíðar. Við erum með dagsetningar á því hvenær fjárlagavinnunni á að ljúka í þinginu og gera má ráð fyrir að vel fyrir þann tíma liggi þetta ljóst fyrir. Það hlýtur að þýða á næstu tveimur, þremur vikum.

Frú forseti. Á fundi efnahags- og viðskiptanefndar í morgun kom fram hjá fulltrúum Seðlabankans að eign útlendinga í íslenskum krónum er afar mikil. Það er talið að aflandskrónurnar séu um 400 milljarðar og síðan geta komið fram tæplega 400 milljarðar hjá slitastjórnunum. Það er þó reyndar háð því hvort bankarnir verði seldir fyrir erlendan gjaldeyri eða innlendan. Síðan eru skuldabréf Landsbankans með tæpa 300 milljarða. Samtals eru þetta 900–1.100 milljarðar sem útlendingar eiga hérna í krónum og vilja gjarnan fá skipt yfir í erlendan gjaldeyri. Heildarútflutningur þjóðarbúsins nemur um 700 milljörðum. Til þess þarf að flytja inn vörur, ál, boxít og annað slíkt þannig að nettó eru það kannski 400–500 milljarðar sem þjóðarbúið getur framleitt af gjaldeyri. Þessi krónueign nemur því meira en tveggja ára útflutningi Íslendinga. Nú vil ég spyrja hæstv. ráðherra: Hvað telur hann að íslenskt efnahagslíf geti framleitt mikinn gjaldeyri? Að teknu tilliti til þess að við þurfum jú eitthvað til að lifa á, við flytjum inn matvæli, við flytjum inn bíla og olíu og annað slíkt. Þar sem hér er um að ræða sameiginlega hagsmuni Íslands og kröfuhafa er spurningin hvort landið geti framleitt gjaldeyri til að borga þeim. Hafa menn átt einhverja fundi með þeim til að leysa málið þannig að báðir aðilar geti vel við unað og Íslendingar geti framleitt gjaldeyri? Mér finnst það varða allt að því þjóðaröryggi að vel sé að málum staðið. Núna standa til dæmis fyrir dyrum hugsanlegir nauðasamningar sem seðlabankastjóri, skildist mér á fundinum í morgun, getur einn stöðvað. Ég vil spyrja hæstv. ráðherra hvort henni sé kunnugt um að seðlabankastjóri geti einn gert það, og hvað hæstv. ráðherra hyggst gera til að hleypa út þeim gjaldeyri sem er í þrotabúum.

Virðulegi forseti. Það er rétt hjá hv. þingmanni að þarna eru töluverðir fjármunir í húfi og miklu skiptir að vandað sé til verka í þessum efnum. Nauðasamningarnir sem núna eru fram undan munu hafa þó nokkur áhrif á íslenskt efnahagslíf vegna þess að hluti af þessu, eins og þeir 440 milljarðar sem hv. þingmaður nefndi, eru þess eðlis að þeir munu bætast við snjóhengjuna. Að vísu ekki nema helmingurinn af því að hinn helmingurinn er bundinn í eign í bönkunum og er kannski ekki eins kvikt fjármagn og hinn helmingurinn. Við gætum því hugsanlega verið með 650 milljarða kvika krónueign. Það er nú ástæðan fyrir því að við erum með þessi tímabundnu fjármagnshöft núna, til að hafa einhverja stýringu á því. Það er rétt að við þurfum að vanda vel til verka í allri þeirri vinnu þannig að ekki verði nein skekkja eða frekari erfiðleikar fyrir íslenskt þjóðarbú. Það sem mér þykir áhugavert, virðulegi forseti, er að töluvert hefur verið kallað eftir því að þessu sé stýrt, að ferlið sé skýrt og við vöndum til verka. Ég vil því spyrja hv. þingmann hvers vegna flokkur hans, Sjálfstæðisflokkurinn, var ekki tilbúinn til að samþykkja frumvarp 13. mars síðastliðinn sem hafði í raun og veru það markmið að koma í veg fyrir leka úr landinu í gegnum stutt skuldabréf og að styrkja samningsstöðu Seðlabankans í nauðasamningunum. Það skiptir máli að Seðlabankinn hafi töluvert mikið um það að segja hvernig fjármagnið sem kemur út úr þessum nauðasamningum fer úr landi. Það skiptir verulegu máli, virðulegi forseti. Ég var undrandi á því að Sjálfstæðisflokkurinn var ekki tilbúinn til að samþykkja breytingu á lögunum þann 13. mars síðastliðinn til að tryggja þessa aðkomu. Ef það hefði ekki verið gert, virðulegi forseti, værum við fyrst í vandræðum.

Frú forseti. Ég þakka hæstv. ráðherra fyrir svörin. Mér finnst slæmt þegar hæstv. ráðherra dettur ofan í skotgrafirnar og gömlu hjólförin eins og hún gerði undir lokin. Þetta er að sjálfsögðu stórt verkefni fyrir alla hv. þingmenn, alla, að finna á þessu lausn. Lögin sem sett voru og hv. ráðherra nefndi og fór að spyrja mig um, - ég er að spyrja hæstv. ráðherra,  Við þurfum á öllum okkar vopnum að halda gagnvart kröfuhöfum og við þurfum að stíga hvert skref mjög varlega. Og við þurfum að gefa þessu ákveðinn forgang þannig að Alþingi fjalli helst um ekkert annað fyrr en komið er á hreint hvernig þetta verður leyst og búið að gera samninga við kröfuhafana ef hægt er. Til þess þurfum við að hafa vopn í höndunum.

Virðulegi forseti. Þarna er auðvitað um að ræða ólíkar tegundir eigna sem koma út úr bönkunum. Við erum með eignir sem munu breytast í íslenskar krónur eða eru í íslenskum krónum. Við erum líka með erlendir eignir sem, eins og hv. þingmaður nefndi, voru í vörslu Seðlabanka Íslands og eru enn þá. Af því að hv. þingmaður nefndi 315 milljarða þá er það erlend eign gömlu bankanna sem voru í vörslu Seðlabankans. Í því tilfelli var eignin eingöngu millifærð til erlenda viðskiptabankans sem mun sjá um útgreiðslu á því til kröfuhafa við uppgjör. Seðlabankinn mun engu að síður hafa stjórn á því hvernig það er gert. Virðulegi forseti. Það dæmi sem hér er rætt hefur ekki áhrif á hreinan gjaldeyrisvaraforða Seðlabankans. Þetta eru nefnilega ekki viðskipti með krónur og skapar þar af leiðandi ekki þrýsting á krónuna. 

Virðulegi forseti. Hér eru að koma til atkvæða eftir 2. umr. tvö merkileg frumvörp, annars vegar um Farsýsluna, stjórnsýslustofnun samgöngumála, og hins vegar þar á eftir um Vegagerðina, Framkvæmdastofnun samgöngumála. Ég fagna því að þetta mál skuli vera komið hingað til atkvæðagreiðslu. Forsagan er dálítið löng. Hún hófst árið 2008 með stjórnsýsluúttekt Ríkisendurskoðunar á þessum stofnunum í framhaldi af hinu fræga Grímseyjarferjumáli, ef svo má að orði komast, og í framhaldinu fór stýrihópur eða vinnuhópur í gang og skilaði skýrslum um málið og út úr því kom þetta frumvarp sem var fyrst lagt fram í júníbyrjun 2010. Meðgöngutíminn er sem sagt orðinn nokkuð langur. Ég hika ekki við að halda því fram, virðulegi forseti, að um tímamótaverk er að ræða og fagna því að það skuli vera komið til 2. umr. og atkvæðagreiðslu og trúi ekki öðru en að þingmenn styðji það sem hefur verið gert og málið fái fljóta yfirferð í 3. umr. þannig að við getum klárað það sem fyrst 

Virðulegi forseti. Ég vil taka til máls um atkvæðagreiðsluna til að gera grein fyrir því að við ætlum að kalla málið inn til hv. umhverfis- og samgöngunefndar, að beiðni hv. þm. Ásbjörns Óttarssonar sem tók þátt í umræðum um það, til að fara yfir gildistökuákvæðin. Það á ekki að tefja málið. Ég hvet alla hv. þingmenn til að styðja þetta fína mál.

Forseti. Þegar stofnanir eru lagðar saman eða þeim hreyft þá verður oft titringur og upp kemur ótti um framtíðina og stöðu starfsmanna og þeirra sem næstir standa. Ég held að í þetta sinn sé engin ástæða til slíks ótta. Ég held að við séum að gera vel, séum bæði að beita hagræðingu sem í þetta sinn er jákvæð og krefst ekki mikilla fórna og að bæta skilvirkni í stjórnsýslunni. Eins og rakið var áðan þá hefur þetta mál tekið nokkuð langan tíma í þinginu, en að þeim leiðarlokum sem fram undan eru þakka ég tveimur forustumönnum í málinu, fyrrverandi samgönguráðherra, hv. þm. Kristjáni Möller, og núverandi hæstv. innanríkisráðherra og ráðherra samgöngumála, Ögmundi Jónassyni.

Virðulegi forseti. Nú er verið að fara með Farsýsluna og Vegagerðina í gegnum atkvæðagreiðslu í þinginu. Sameiningar á þessum stofnunum með nýjum nöfnum hafa fengið mikla gagnrýni og það er búið að setja norðurslóðamálin í uppnám með þessum frumvörpum. Ég tilkynni það hér með, virðulegi forseti, að þingmenn Framsóknarflokksins koma til með að greiða atkvæði á móti báðum frumvörpunum.

Hæstv. forseti. Við þingmenn Sjálfstæðisflokksins munum sitja hjá við þessa umræðu. Við fögnum því að málið gangi til nefndar milli umræðna. Það er rétt sem hv. framsögumaður málsins, Róbert Marshall, nefndi að það hlýtur að vera til þess að skoða gildistökuákvæðið sem gerðar voru athugasemdir við í umræðum. Ég vil geta þess að það má vera að í því nefndarstarfi verði einnig gerð enn ein tilraunin til að fá upplýsingar um áætlanir varðandi fyrirkomulag þessara mála, fjármögnun, skiptingu fjárheimilda og fleira þess háttar. En við sitjum hjá við þessa umræðu og áskiljum okkur rétt til að taka aðra afstöðu síðar þegar málið kemur til 3. umr. að nefndarstarfi loknu.

Virðulegi forseti. Í fljótfærni og kjánaskap taldi ég óþarft þegar ég mælti fyrir þessu máli hér um daginn að það færi aftur til nefndar þar sem það hafði verið mikið rætt í stjórnskipunar- og eftirlitsnefnd. Menn voru ekki sammála því og hv. þm. Þráinn Bertelsson lagði til að það færi til allsherjar- og menntamálanefndar en Birgir Ármannsson að það væri til stjórnskipunar- og eftirlitsnefndar. Ég hef haft samband við formann allsherjar- og menntamálanefndar og lagt það upp við hann að stjórnskipunar- og eftirlitsnefnd biðji um álit allsherjar- og menntamálanefndar og hvort hann sé sammála þeirri aðferð. Hann er það þannig að ég legg til að við styðjum tillögu hv. þm. Birgis Ármannssonar en við munum vissulega biðja um álit allsherjar- og menntamálanefndar á málinu.

Virðulegi forseti. Ég tel fráleitt að vísa þessu máli til allsherjar- og menntamálanefndar þar sem það snýr að stjórnskipan ríkisins og á best heima í hv. stjórnskipunar- og eftirlitsnefnd. Um þær upplýsingar sem komu fram áðan frá formanni nefndarinnar, hv. þm. Valgerði Bjarnadóttur, tel ég að ekki eigi að leita eftir áliti hjá allsherjar- og menntamálanefnd vegna þess að málið er einfaldlega farið úr höndum nefndarinnar. Það er mjög ánægjulegt að ríkisstjórnarflokkarnir ætli að styðja tillögu stjórnarandstæðings, hv. þm. Birgis Ármannssonar, og það gerum við framsóknarmenn líka.

Frú forseti. Ég ber víst ábyrgð á því að flækja aftöku þessarar lagagreinar um að hljóðrita ríkisstjórnarfundi. Ég vil ekki standa í vegi fyrir þeirri aftöku, það er tilgangslaust. Hins vegar finnst mér snyrtilegri bragur á því að einhver önnur þingnefnd en sú sem flytur málið komi að umfjöllun um það. Hitt er svo annað mál, að til að sýna fullkominn samstarfsvilja minn við þessa ógnarstjórn þá sætti ég mig fullkomlega við þá tillögu formanns stjórnskipunar- og eftirlitsnefndar að biðja um álit allsherjar- og menntamálanefndar og tel það vera í anda góðrar, vandaðrar og opinnar stjórnsýslu.

Forseti spyr hv. þingmann hvort hann kalli til baka sína eigin tillögu.

Nákvæmlega.

Frú forseti. Nú tjái ég mig um atkvæðagreiðslu sem mun ekki fara fram, þetta er mjög sérkennileg staða. 
             Mig langar að rifja upp rætur þessa máls. Á sínum tíma var lagt fram frumvarp um Stjórnarráð Íslands og frumvarp um upplýsingalög. Þau frumvörp voru sögð byggja á fjórum skýrslum sem lagðar voru fram í kjölfar hrunsins. Sérstaklega var tekið fram í öllum þessum skýrslum að mikilvægt væri að skrá fundi þannig að rekjanleiki ákvarðana, þar á meðal á ríkisstjórnarfundum, væri á hreinu. Þegar þessi frumvörp komu inn í þingið voru þau greinilega skrifuð til að komast fram hjá niðurstöðum þessara skýrslna, þar á meðal ákvæði um ritun fundargerða ríkisstjórnarfunda. Ekki náðist í gegn breyting á því þannig að hljóðritunarákvæði kom inn í staðinn sem nokkurs konar sáttainnlegg í málið. Nú er búið að hafna því sáttainnleggi. Mér sárnar það að núverandi ríkisstjórn skuli fara fram með þessum hætti og hafna því að rekjanleiki ákvarðana á ríkisstjórnarfundum verði til staðar.

Heyr, heyr!